***Tájékoztató az oktatásban 2021. 03. 08-tól bevezetésre kerülő változásokról***

***az 1-4. évfolyam számára (2021.03.05.)***

Tisztelt Szülők!

Tájékoztatom Önöket, hogy az 17/2021. (III.5.) EMMI rendelet szerint 2021. március 8-tól az 1-8. évfolyamon is digitális oktatásra térünk át. Az oktatással és a működéssel kapcsolatban az alábbi szabályok érvényesek.

# A digitális oktatás keretei

* Digitális munkarend esetén az oktatás a **Microsoft Teams** alkalmazás segítségével történik.
* A digitális munkarendben háromféle óratípust különböztetünk meg:

**online órák**: amikor a tanárnak és a tanulóknak online kell lenniük és az órán olyan tevékenység folyik, mint a hagyományos órákon pl. tanári magyarázat, beszélgetés, tesztírás, stb.

**Offline óra** (önálló tanulói tevékenységen alapuló óra): amikor a tanuló elvégzi a tanár által kijelölt feladatot, amely lehet tankönyvi lecke feldolgozása, vázlatírás, filmnézés, esszéírás, feladatok megoldása stb.

**számonkérő óra**: amikor a tanulók online írásbeli vagy szóbeli számonkérésen vesznek részt (redmenta, Quizzez….).

* Az órán elvégzendő **feladatokat előző nap 17 óráig** kapják meg a tanulók a Teamsen keresztül, **vagy** a szaktanár **online órát** tart a naptárban rögzített időben. Az online órákat a tanítók rögzítik, így azokat a tanulók szüleikkel későbbi időpontban is visszanézhetik. Az online óra tartását a szaktanár legkésőbb az **előző napon 17 óráig** rögzíti a Teams naptárában.
* Online órákat matematikából, magyarból és környezetből tartanak a tanítók a Teams naptárában bejegyzett időpontokban. Az online órákat rögzítik, így aki valamilyen okból (internet probléma, eszközök hiánya, szülő elfoglaltsága….) nem tud az órába bekapcsolódni, az a tanórát egy későbbi időpontban megnézheti, újranézheti.
* A digitális oktatás idején a testnevelés, ének, rajz és technika órák semmilyen formában nem lesznek megtartva.

# A tanulással kapcsolatos kötelességek értelmezése

* A kiadott **feladatok elvégzése** **kötelező**.
* **A szünetre, hétvégére** csak annyi **házi feladat adható, mint egyik óráról a másikra.** A szünetben számonkérés, online óra nem tartható. A beadandó feladatok határidejét úgy kell meghatározni, hogy a határidőig meglévő munkanapokon a nagy része elvégezhető legyen a feladatnak. A feladat megoldása és visszaküldése csak a szünet utáni első tanórára kérhető.

# Egyéb információk

A tavaszi szünet előtti utolsó tanítási nap március 26. péntek. A szünet utáni első tanítási nap április 7. szerda, előre láthatóan jelenléti oktatással.

A szülőnek az eddig megszokott csatornán (email, telefon, facebook…) jelezni kell az osztályfőnöknek, ha a tanuló akadályoztatva van a tanulásban (betegség, technikai probléma…).

A tanulók étkezését március 8-tól lemondtuk. A szociális és gyermekvédelmi szolgáltatásoknak a veszélyhelyzet ideje alatt elrendelt működési rendjéről szóló 556/2020. (XII.4.) Korm. rendelet alapján a gyerekétkeztetést a lakóhely szerinti önkormányzatnál lehet igényelni. Az aszódi lakhellyel rendelkező diákok az Aszódi Gyermekétkeztetési Intézménynél igényelhetik az étkezést emailben (gyermeketkeztetes@aszod.hu )vagy telefonon (28/400-056).

A 17/2021. (III.5.) EMMI rendelet szerint gyermekfelügyelet nem kerül megszervezésre.

Ha a járványhelyzet változása vagy kormányhatározat miatt újabb intézkedéseket szükséges bevezetnünk, akkor a változásokról tájékoztatni fogjuk Önöket.

Vigyázzunk egymásra! Hitünk adjon erőt ebben a rendkívüli helyzetben.

Erős vár a mi Istenünk!

Aszód, 2021. március 5.

 Veizer Valéria

 igazgató